BOIเผยปี52เงินลงทุนต่างชาติ เพิ่ม18%
บีโอไอ ชี้นักลงทุนต่างชาติยังเชื่อมั่นต่อการลงทุนในประเทศไทย พบปี 52 มูลค่าเงินลงทุนเพิ่ม 18%
14 ม.ค. 2553

บีโอไอ ชี้นักลงทุนต่างชาติยังเชื่อมั่นต่อการลงทุนในประเทศไทย พบปี 52 มูลค่าเงินลงทุนเพิ่ม 18%
นางอรรชกา สีบุญเรือง เลขาธิการคณะกรรมการส่งเสริมการลงทุน (บีโอไอ) เปิดเผยว่า ในปี 2552 มีคำขอรับส่งเสริมการลงทุนจากต่างประเทศจำนวน 788 โครงการ รวมมูลค่าเงินลงทุน 350,754 ล้านบาท สูงกว่ามูลค่าเงินลงทุนของการลงทุนจากต่างประเทศในปี 2551 ร้อยละ 18 แสดงให้เห็นว่า นักลงทุนต่างชาติยังเชื่อมั่นต่อการลงทุนในประเทศไทยเป็นอย่างดี
ทั้งนี้ นักลงทุนจากประเทศญี่ปุ่น ยังเป็นกลุ่มที่ต้องการเข้ามาลงทุนเป็นอันดับหนึ่งเหมือนเดิม โดยมีโครงการลงทุนจากญี่ปุ่นยื่นขอรับส่งเสริมการลงทุนทั้งสิ้น 266 โครงการ รวมมูลค่าเงินลงทุน 77,380 ล้านบาท ซึ่งแม้จะลดลงจากปีที่แล้วประมาณร้อยละ 24 แต่การลงทุนจากญี่ปุ่นในประเทศไทย ก็ปรับตัวเพิ่มขึ้นในช่วงปลายปี 2552 โดยเฉพาะในเดือน ธ.ค. โครงการลงทุนจากญี่ปุ่นขอรับส่งเสริมการลงทุน 45 โครงการ เงินลงทุน 23,000 ล้านบาท
นอกจากนี้ยังมีการลงทุนจากหลายประเทศที่มีมูลค่าเงินลงทุนเพิ่มขึ้น ได้แก่ สาธารณรัฐประชาชนจีน มีโครงการขอรับส่งเสริมจำนวน 25 โครงการ รวมมูลค่าเงินลงทุน 43,189 ล้านบาท เพิ่มขึ้นจากปี 2551 ซึ่งมีมูลค่าเงินลงทุนประมาณ 1,500 ล้านบาท ตามด้วยสหรัฐ 34,631 ล้านบาท สิงคโปร์ 34,264 ล้านบาท เนเธอร์แลนด์ 21,409 ล้านบาท เยอรมนี 20,289 ล้านบาท ไต้หวัน 20,267 ล้านบาท  ฮ่องกง 13,817 ล้านบาท สวิตเซอร์แลนด์ 13,259 ล้านบาท เกาหลีใต้ 8,257 ล้านบาท อินเดีย 4,660 ล้านบาท และออสเตรเลีย 4,458 ล้านบาท
สำหรับอุตสาหกรรมที่นักลงทุนต่างชาติแสดงความสนใจจะเข้ามาลงทุนในไทย อันดับหนึ่งได้แก่ อุตสาหกรรมบริการและสาธารณูปโภค 229 โครงการ มูลค่าเงินลงทุนรวม 120,500 ล้านบาท มีโครงการขนาดใหญ่ เช่น กิจการผลิตกระแสไฟฟ้าจากพลังงานลมและพลังงานแสงอาทิตย์ รองลงมาเป็นกลุ่มอุตสาหกรรมอิเล็กทรอนิกส์และเครื่องใช้ไฟฟ้าจำนวน 164 โครงการ มูลค่าเงินลงทุนรวม 98,911 ล้านบาท มีกิจการขนาดใหญ่ ได้แก่ ฮาร์ด ดิสก์ ไดรฟ์ และชิ้นส่วน และการผลิตเครื่องใช้ไฟฟ้าชนิดต่าง ๆ